
PËR SIGURIMIN SHOQËROR SUPLEMENTAR TË USHTARAKËVE TË FORCAVE TË ARMATOSURA TË REPUBLIKËS SË SHQIPËRISË 

Në mbështetje të nenit 16 të ligjit  nr.7491, datë 29.4.1991 “Për dispozitat kryesore kushtetuese” dhe të nenit 4 të ligjit nr.7703, datë 11.5.1993 “Për sigurimet shoqërore në Republikën e Shqipërisë”, me propozimin e Këshillit të Ministrave, 

Kuvendi Popullor
 i Republikës së Shqipërisë 

V E N D O S I:

PJESA E PARË
DISPOZITA TË PËRGJITHSHME

Neni 1

Ligji për sigurimin shoqëror suplementar të ushtarakëve të Forcave të Amatosura të Republikës së Shqipërisë u garanton pjesëtarëve të Forcave të Amatosura të përcaktuar në ligjin nr.7978, datë 26.7.1995 “Për Forcat e Armatosura të Republikës së Shqipërisë”  dhe anëtarëve të familjeve të tyre përfitime suplementare mbi ato të përcaktura në ligjin nr. 7703, datë 11.5.1993 “Për sigurimet shoqërore në Republikën e Shqipërisë”.

Neni 2

Përfitimet nga ky ligj financohen dhe garantohen nga buxheti i shtetit.
Ato llogariten, caktohen dhe paguhen nga strukturat ushtarake.
Hollësitë caktohen me udhëzim të Këshillit të Ministrave.
Këto të drejta organet qendrore të strukturave të Forcave të Armatosura mund t’ua delegojnë tërësisht ose pjesërisht shërbimeve të specializuara kundrejt marrëveshjeve përkatëse.

Neni 3

Vite shërbimi me status  në Forcat e Amatosura, për efekt të përfitimeve suplementare, sipas këtij ligji, do të konsiderohen vitet pas hyrjes në fuqi të ligjit nr. 7496, datë 3 korrik 1991 “Për statusin e ushtarakut në Forcat e Armatosura të Republikës së Shqipërisë”.

Neni 4

 Përfitimet nga ky ligj nuk tatohen.

FUSHA E MBROJTJES

Neni 5

Ushtarakët e Forcave të Armatosura të Republikës së Shqipërisë kanë të drejtë për:
- Përfitim suplementar për paaftësi të përkohshme në punë.
- Parandalim dhe rehabilitim për sëmundje.
- Pagesa kalimtare kur nxirren në lirim.
- Pension të parakohshëm për vjetërsi shërbimi.
- Pension suplementar pleqërie për ushtarakët me status.
- Pension suplementar invaliditeti.
- Pension suplementar invaliditeti për ushtarakët që për shkak të detyrës bëhen të paaftë plotësisht.
- Pension suplementar familjar.
- Pension suplementar familjar për ushtarakët që për shkak të detyrës humbasin jetën.
- Pagesë suplementare në rast vdekjeje.

Neni 6

Ankimet kundër vendimeve për përfitime nga ky ligj bëhen në gjykatë, e cila e zgjidh çështjen përfundimisht.

PJESA E DYTË

Neni 7
Kushtet për përfitim

E drejta e përfitimeve suplementare për ushtarakët, sipas këtij ligji varet nga vitet e shërbimit në Forcat e Armatosura, paga neto mesatare mujore e vitit të fundit të shërbimit dhe shuma e pensioneve të llogaritura.
Në llogaritjen e vjetërsisë së shërbimit, veç viteve të plota, periudha që mbetet kur është mbi 6 muaj, llogaritet vit i plotë; në të kundërt nuk merret parasysh për efekt llogaritjeje.
Në kohën e shërbimit aktiv përfshihet:
Koha e shërbimit të përhershëm (oficer, nënoficer, polic, ushtarë rogtarë).
Koha e pjesëmarrjes në operacionet luftarake, brenda e jashtë vendit, koha e shërbimit aktiv të përhershëm të ushtarakëve në repartet speciale, të luftës kundër terrorit, drogës, trafikut të paligjshëm dhe krimit të organizuar, në aviacionin ushtarak (pilotët, bordteknikët, aviondrejtuesit, radistët fluturues e shenjues); në FLD (nënujësit të trajtuar të tillë me organikë), në strukturat e zhytjes në Forcat e Armatosura, si dhe në të gjitha ato struktura të konsideruara të tilla me vendime të Këshillit të Ministrave, llogaritet 1.5 fish.
Koha e plotë e vuajtjes së dënimit ose internimit për motive politike, para titullimit si ushtarak i shërbimit aktiv të përhershëm, kur përfitohet nga ligji nr. 7514, datë 30.9.1991 “Për pafajësinë, amnistinë dhe rehabilitimin e ish-të dënuarve dhe të përndjekurve politikë” dhe kur kanë jo më pak se 5 vjet në strukturat e Forcave të Armatosura.
Paga neto që merret në konsideratë për llogaritjen e përfitimeve suplementare përmbledh: pagën bazë të funksionit organik, shtesën për vjetërsi shërbimi, shtesat që lidhen me natyrën e shërbimit dhe shtesa të tjera që përcaktohen nga Këshilli i Ministrave, duke zbritur tatimin mbi të ardhurat personale, kontributin e sigurimit shoqëror, kujdesin shëndetësor dhe ndalesa të tjera të përcaktura me dispozita të veçanta që lidhen me pagat.

I. PËRFITIMI SUPLEMENTAR PËR PAAFTËSI TË PËRKOHSHME NË PUNË

Neni 8

Ushtaraku i shërbimit aktiv të përhershëm, për kohën që bëhet i paaftë për punë, merr përfitime suplementare të llogaritura mbi pagën mesatare ditore neto të muajit të fundit kalendarik të shërbimit:
a) 20% nga dita e pesëmbëdhjetë e paaftësisë e në vazhdin;
b) 10% për periudhën e shtrimit në spital, kur ka persona në ngarkim.
Kur paaftësia e zakonshme zgjat deri në 14 ditë, ushtaraku përfiton pagën e plotë neto të muajit të fundit kalendarik të shërbimit.

Neni 9
Rehabilitimi dhe parandalimi për sëmundje

Ushtaraku, sipas përcaktimit të bërë nga KMU pranë SQU, gëzon të drejtën e rehabilitimit dhe parandalimit për sëmundje në masën e përcaktuar nga Këshilli i Ministrave.

Neni 10
Pagesa kalimtare

Ushtaraku që pas hyrjes në fuqi të këtij ligji,
a) është bërë i paaftë profesionalisht për të kryer shërbimin e që ka një periudhë shërbimi me status në Forcat e Armatosura jo më pak se 1 vit, ose
b) nxirret në rezervë (lirim) për papërshtatshmëri a për efekt të reformës në Forca të Armatosura, merr pagesë kalimtare në masën e dy rrogave-bazë mujore si shpërblim të menjëhershëm dhe mbas këtij shpërblimi merr 50% të pagesës mesatare mujore neto të vitit të fundit të shërbimit, për aq kohë sa kanë qenë me status, por jo më tepër se 2 vjet për burrat dhe tre vjet për gratë.
Në çdo rast punësimi gjatë kësaj periudhe, masa e pagesës kalimtare do të jetë deri në kompensimin e pagës, mbi të cilën është llogaritur pagesa, por në çdo rast  jo më shumë se kjo pagesë.
Periudha e trajtimit me pagesë kalimtare për efekt të zbatimit të ligjit nr.7703, datë 11.5.1993 quhet periudhë sigurimi. Kontributi për këto kategori përballohet nga buxheti i shtetit.

Neni 11
Pensioni i parakohshëm për vjetërsi shërbimi

Ushtarakët e shërbimit aktiv të përhershëm që nxirren në rezervë  kanë të drejtë të marrin pension të parakohshëm për vjetërsi shërbimi deri kur plotësojnë kushtet për pension të plotë pleqërie, sipas ligjit nr.7703, datë 11.5.1993 “Për sigurimet shoqërore në Republikën e Shqipërisë”, kur kanë këto kushte:


Mosha						Burri			Gruaja
- Ushtarakë të fluturimeve ajrore dhe 
ushtarakë të reparteve të nëndetëseve, 
si dhe ata qëpërcaktohen në paragrafin
 e pestë të nenit 7 të ligjit			50 vjeç
- Nënoficer e toger				53 vjeç			50 vjeç
- Kapiten, major, nënkolonel			55 vjeç			53 vjeç
- Kolonel					57 vjeç			55 vjeç
- Gjeneral					59 vjeç			55 vjeç

Vjetërsia në punë:
Vitet						Burri			Gruaja
1993						25			20
1994						25			21
1995						26			22
1996						26			22
1997						28			24
1998						29			25
1999						30			26
2000						31			28
2001						32			30
2002						33			32
2003						34			34
2004						35			35
__________________________________________________________
Ushtaraku ka të drejtë të marrë pension të parakohshëm për vjetërsi shërbimi në kushtet e mësipërme, kur ka jo më pak se 3/4 e vjetërsisë në punë si ushtarak dhe jo më pak se 2 vjet vite shërbimi me status; për punonjësit e SHIK-ut kur kanë jo më pak se 2/3 e vjetërsisë në punë si ushtarak dhe  afati i  shërbimit me status të jetë jo më pak  se tre vjet dhe të mos kenë mbaruar shkollën e sigurimit ; për Ministrinë e Brendshme afati i shërbimit me status   të jetë dy vjet dhe të mos kenë mbaruar shkollën e sigurimit të shtetit.
Ky lloj pensioni llogaritet:
25% e pagës mesatare mujore neto të vitit të fundit të shërbimit deri në 15 vjet shërbimi dhe
1% për çdo vit e pagës mesatare mujore neto e vitit të fundit të shërbimit mbi 15 vjet shërbimi.
Në çdo rast pensioni i parakohshëm për vjetërsi shërbimi nuk mund të jetë më i lartë se 50% e pagës mesatare mujore neto të vitit të fundit të shërbimit.
Në rastet kur punësohet, masa e pensionit të parakohshëm sipas këtij neni do të jetë një kompensim deri në nivelin e pagës së mëparshme por në çdo rast nuk duhet të jetë më e madhe se kjo masë.
Kriteret për llogaritjen e pagës mesatare mujore neto e vitit të fundit të shërbimit përcaktohen nga Këshilli i Ministrave.

Neni 12
Pensioni suplementar i  pleqërisë për ushtarakët me status

Ushtaraku që është efektiv i Forcave të Armatosura, kur plotëson kushtet për pension pleqërie sipas ligjit nr.7703, datë 11.5.1993 “Për sigurimet shoqërore në Republikën e Shqipërisë”, ka të drejtë të marrë pension suplementar pleqërie, kur ka jo më pak se 3 vjet shërbim me status të ushtarakut.
Kjo shtesë llogaritet 1% për çdo vit mbi pagën mesatare mujore neto të vitit të fundit të shërbimit me status në Forcat e Armatosura.
Pensioni suplementar i pleqërisë për ushtarakët me status nuk mund të jetë më i lartë se 50% e pensionit të pleqërisë.

Neni 13
Pensioni suplementar i  invaliditetit

Ushtaraku që është efektiv i Forcave të Armatosura dhe përfiton pension invaliditeti të plotë a të pjesshëm sipas dispozitave të ligjit nr.7703, datë 11.5.1993 “Për sigurimet shoqërore në Republikën e Shqipërisë”  gëzon edhe të drejtën e pensionit suplementar të invaliditetit, kur ka jo më pak se 3 vjet shërbim me status në Forcat e Armatosura.
Kjo shtesë llogaritet 1% për çdo vit mbi pagën mesatare mujore neto të vitit të fundit të shërbimit me status në Forcat e Armatosura.
Pensioni suplementar i invaliditetit nuk mund të jetë më i lartë se 50% e pensionit të invalididetit.

Neni 14
Pensioni suplementar i invaliditetit  për ushtarakët që për shkak 
të detyrës bëhen të paaftë plotësisht

Ushtaraku që për shkak të detyrës deklarohet i paaftë plotësisht, merr pension suplementar invaliditeti në masën 20% të pagës mesatare mujore neto të vitit të fundit të shërbimit.
Shuma e pensionit suplementar dhe e pensionit të invaliditetit që merret sipas ligjit nr.7703, datë 11.5.1993 “Për sigurimet shoqërore në Republikën e Shqipërisë”  nuk duhet të jetë më e lartë se paga që llogaritet ky pension.

Neni 15
Pensioni  suplementar familjar

Personat që janë në ngarkim të ushtarakut të shërbimit aktiv që vdes dhe përfitojnë pension familjar sipas ligjit nr.7703, datë 11.5.1993 “Për sigurimet shoqërore në Republikën e Shqipërisë”  marrin pension suplementar familjar si vijon:
50% burri dhe gruaja e ve  dhe 25% për çdo jetim, prindër, nip/mbesë dhe prind të prindit, me kufi maksimal shumë e plotë prej 100% të pensionit suplementar që i ndjeri do të merrte sipas këtij ligji.

Neni 16
Pensioni suplementar familjar për ushtarakët që për shkak 
të detyrës humbasin jetën

 Pjesëtarët e familjes në ngarkim të ushtarakut që për shkak të detyrës humbet jetën, përfitojnë pension suplementar në masën e diferencës ndërmjet pagës mesatare mujore neto të vitit të fundit të shërbimit dhe pensionit familjar që përfitojnë sipas ligjit nr.7703, datë 11.5.1993 “Për sigurimet shoqërore në Republikën e Shqipërisë”.

Neni 17
Pagesa suplementare për rast vdekjeje

Pjesëtarët e familjet së ushtarakut aktiv, i cili vdes gjatë kryerjes së shërbimit ose për shkak të detyrës, përfitojnë pagesë suplementare për rast vdekjeje. Gjithashtu këtë të drejtë e gëzojnë edhe pjesëtarët e familjes të ushtarakut, i cili vdes duke qenë me pagesë kalimtare ose në pension të parakohshëm për vjetërsi shërbimi.
Masa e pagesës për rast vdekjeje përcaktohet nga Këshilli i Ministrave.

PJESA E TRETË
DISPOZITA TË FUNDIT

Neni 18

Përfitimet suplementare të pensioneve dhe pagesa kalimtare indeksohen sa herë që indeksohen pensionet e pleqërisë.

Neni 19

Ky ligj nuk përjashton përfitimet që jepen me dispozita të tjera ligjore.

Neni 20

Ushtarakët që trajtohen financiarisht me vendimin e Këshillit të Ministrave nr. 7, datë 10.1.1996 “Për pagesën e ushtarakëve që dalin në lirim nga zbatimi i reformës në strukturat e Forcave të Armatosura”, do të vazhdojnë të trajtohen sipas kritereve të përcaktuara në nenin 10 të këtij ligji.

Neni 21

Këshilli i Ministrave merr  të gjitha masat e nevojshme për vënien në zbatim të dispozitave të këtij ligji.

Neni 22

Ligjet dhe çdo akt tjetër nënligjor që bien ndesh me dispozitat e këtij ligji, shfuqizohen.

Neni 23

Ky ligj hyn në fuqi menjëherë.

Shpallur me dekretin nr.1435, datë 28.3.1996 të Presidentit të Republikës së Shqipërisë, Sali Berisha


